Foto: The New York Times AQShda 17 yoshli o‘quvchi qiz Jasmin Xarrison 113 ta oliy ta’lim muassasasiga o‘qishga qabul qilindi, vaholanki ba’zi universitetlarda o‘qishga kirish arizasini topshirish uchun 90 dollar to‘lash kerak bo‘lgan. Agar qiz shu oliy ta’lim muassasalarining hammasida o‘qiganda umumiy hisobda yiliga 4,5 mln dollar stipendiya olgan bo‘lardi. Bu haqda The New York Times nashri xabar bermoqda. Ta’kidlanishicha, qiz Shimoliy Karolinada joylashgan maktabni eng yuqori ballar bilan yakunlamoqda. U onasi bilan birga o‘qishga kirishga ariza blanklarini to‘lg‘azish uchun uyqusiz tunlarni o‘tkazishlariga to‘g‘ri kelgan. Qizning aytishicha, u ba’zida bundan shunchalik toliqqanki, qo‘shiqlar aytib o‘zini chalg‘itishga harakat qilgan. Qiz oxir natijada unga o‘qishni taklif qilgan 113 ta o‘quv muassasasidan birini – “Bennet” kollejini tanlagan. U yangi tug‘ilgan chaqaloqlar intensiv terapiya bo‘limida hamshiralikka o‘qishga qaror qilgan.